2017. gada 10. oktobrī Noteikumi Nr. 612

Rīgā (prot. Nr. 50 7. §)

**Grozījumi Ministru kabineta 2016. gada 31. maija noteikumos Nr. 345 "Darbības programmas "Izaugsme un nodarbinātība" 8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" īstenošanas noteikumi"**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

Izdarīt Ministru kabineta 2016. gada 31. maija noteikumos Nr. 345 "Darbības programmas "Izaugsme un nodarbinātība" 8.3.2. specifiskā atbalsta mērķa "Palielināt atbalstu vispārējās izglītības iestādēm izglītojamo individuālo kompetenču attīstībai" 8.3.2.1. pasākuma "Atbalsts nacionāla un starptautiska mēroga pasākumu īstenošanai izglītojamo talantu attīstībai" īstenošanas noteikumi" (Latvijas Vēstnesis, 2016, 111. nr.) šādus grozījumus:

1. Svītrot 22.2.1. apakšpunktā skaitli "20.3.2.".

2. Papildināt 22.2.2. apakšpunktu aiz vārdiem "projekta īstenošanas personālam" ar vārdiem "projekta vadītājam, izglītojamos pavadošajām personām".

3. Svītrot 22.2.3. apakšpunktā skaitli "20.3.2.".

4. Aizstāt 22.2.6.1. un 22.2.6.2. apakšpunktā skaitļus un vārdu "20.2.3. un 20.3.2." ar vārdu un skaitli " un 20.2.3.".

5. Papildināt 22.2.6.3. apakšpunktu aiz vārdiem "šo noteikumu" ar skaitli "20.1.1.".

6. Papildināt 22.2.6.9. apakšpunktu aiz vārda "noma" ar vārdiem "vai iegādes izmaksas".

7. Papildināt 22.2.6.10. apakšpunktu aiz skaitļa "20.3.1." ar vārdu un skaitli "un 20.3.2.".

8. Papildināt noteikumus ar 22.2.6.15. apakšpunktu šādā redakcijā:

"22.2.6.15. šo noteikumu 22.2.6.12. apakšpunktā minētās veselības apdrošināšanas izmaksas, obligāto veselības pārbaužu izmaksas un speciālo medicīnisko optisko redzes korekcijas līdzekļu kompensācijas izmaksas ir attiecināmas tikai personālam, kas projektā nodarbināts vismaz 30 % no normālā darba laika."

9. Izteikt 25. punktu šādā redakcijā:

"25. Plānojot šo noteikumu 22.1. apakšpunktā minētās tiešās attiecināmās personāla izmaksas, finansējuma saņēmējs un sadarbības partneris veic darba laika uzskaiti par projekta vadības un īstenošanas personāla projekta ietvaros veiktajām funkcijām un nostrādāto laiku un nodrošina, ka:

25.1. nodarbinātajiem, kas strādā normālo darba laiku, nepilnu darba laiku vai daļlaiku ne mazāk kā 30 procentu apmērā no normālā darba laika, tiešajās attiecināmajās personāla izmaksās iekļauj darbinieka darba algu, valsts sociālās apdrošināšanas obligātās iemaksas no apliekamajām attiecināmajām izmaksām, normatīvajos aktos darba tiesību un atlīdzības jomā noteiktās piemaksas un sociālo garantiju izmaksas;

25.2. nodarbinātajiem, kas strādā daļlaiku mazāk nekā 30 procentu apmērā no normālā darba laika, atlīdzību izmaksā saskaņā ar sadarbības partnera personāla atalgojuma politikā noteikto stundas atlīdzības likmi, ņemot vērā projektā nostrādāto stundu skaitu. Tiešajās attiecināmajās personāla atlīdzības izmaksās iekļauj darbinieka darba algu un valsts sociālās apdrošināšanas obligātās iemaksas no apliekamajām attiecināmajām izmaksām, bet neiekļauj normatīvajos aktos noteiktās piemaksas un sociālo garantiju izmaksas."

10. Aizstāt 28. punktā vārdus un skaitļus "līdz 2020. gada 31. decembrim" ar vārdiem un skaitļiem "līdz 2021. gada 31. augustam".

Ministru prezidents Māris Kučinskis

Izglītības un zinātnes ministrs Kārlis Šadurskis